# *PROJEKTS*

## Latvijas republikas ministru kabinets

2016. gada Noteikumi Nr.……..

Rīgā (prot.Nr……..)

**Dabas lieguma „Ovīši” individuālie aizsardzības un izmantošanas noteikumi**

*Izdoti saskaņā ar likuma*

*„Par īpaši aizsargājamām dabas teritorijām”*

*13. panta otro daļu, 14. panta otro daļu un*

*17. panta otro daļu*

**I. Vispārīgie jautājumi**

1. Noteikumi nosaka:

1.1. dabas lieguma „Ovīši” (turpmāk – dabas liegums) individuālo aizsardzības un izmantošanas kārtību;

1.2. dabas lieguma apzīmēšanai dabā lietojamās speciālās informatīvās zīmes paraugu un tās izveidošanas un lietošanas kārtību;

1.3. dabas liegumā esošo dabas pieminekļu – aizsargājamo koku aizsardzības un izmantošanas kārtību.

2. Dabas liegums izveidots, lai nodrošinātu teritorijai raksturīgo jūras piekrastes ekosistēmu kompleksa saglabāšanu un īpaši aizsargājamo sugu dzīvotņu aizsardzību.

3. Dabas liegumā ir šādas funkcionālās zonas:

3.1. regulējamā režīma zona;

3.2. dabas lieguma zona;

3.3. dabas parka zona;

3.4. neitrālā zona.

4. Dabas lieguma platība ir 5078 hektāri. Dabas lieguma funkcionālo zonu un sezonas lieguma shēma noteikta šo noteikumu 1. pielikumā.

5. Dabas lieguma robežas dabā apzīmē ar speciālu informatīvu zīmi. Speciālas informatīvas zīmes paraugs, tās izveidošanas un lietošanas kārtība noteikta šo noteikumu 2. pielikumā.

6. Dabas aizsardzības pārvalde nosaka ierobežotas pieejamības statusu informācijai par dabas liegumā esošo īpaši aizsargājamo sugu dzīvotņu un īpaši aizsargājamo biotopu atrašanās vietu, ja tās atklāšana var kaitēt dabas aizsardzībai. Šādu informāciju izplata tikai ar Dabas aizsardzības pārvaldes rakstisku atļauju.

7. Dabas aizsardzības pārvalde, izsniedzot rakstisku atļauju šajos noteikumos minētajām darbībām, izmanto dabas aizsardzības plānā iekļauto informāciju un jaunāko pieejamo informāciju par īpaši aizsargājamām sugām un biotopiem dabas lieguma teritorijā. Dabas aizsardzības pārvaldes atļauja nav nepieciešama darbībām, kurām saskaņā ar normatīvajiem aktiem par ietekmes uz vidi novērtējumu Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu.

**II. Vispārīgie aprobežojumi visā dabas lieguma teritorijā**

8. Visā dabas lieguma teritorijā aizliegts:

8.1. ierīkot atkritumu poligonus;

8.2. audzēt ģenētiski modificētus kultūraugus;

8.3. izmantot citzemju sugas meža atjaunošanā un ieaudzēšanā;

8.4. lietot minerālmēslus un ķīmiskos augu aizsardzības līdzekļus mežaudzēs, izņemot repelentus pārnadžu atbaidīšanai un feromonus koku stumbra kaitēkļu ierobežošanai;

8.5. būvēt jaunus komersantu (arī mežsaimniecības uzņēmumu) ceļus;

8.6. veikt mežsaimniecisko darbību, kā arī koku un krūmu ciršanu elektrolīniju trasēs no 1. marta līdz 31. jūlijam, izņemot:

8.6.1. meža nekoksnes vērtību ieguvi;

8.6.2. bīstamo koku (koku, kas apdraud cilvēku dzīvību un veselību, tuvumā esošās ēkas vai infrastruktūras objektus) ciršanu un novākšanu;

8.6.3. meža ugunsdrošības un ugunsdzēsības pasākumus;

8.6.4. meža atjaunošanu ar rokas darbarīkiem bez motora;

8.6.5. ar Dabas aizsardzības pārvaldes rakstisku atļauju gadījumos, kad meteoroloģisko apstākļu dēļ putnu ligzdošana nav sākusies.

8.7. cirst sausus kokus un izvākt nokritušus kokus, kritalas vai to daļas, kuru diametrs resnākajā vietā pārsniedz 25 centimetrus, izņemot bīstamo koku ciršanu un novākšanu, kokus atstājot mežaudzē;

8.8. uzstādīt vēja elektrostacijas;

8.9. pārvietoties ar mehāniskiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem, mopēdiem un sniega motocikliem ārpus ceļiem un dabiskām brauktuvēm (ne vairāk kā četrus metrus plata neizbūvēta brauktuve meža vai lauksaimniecības zemes apsaimniekošanas un aizsardzības vajadzībām), kā arī pa pludmali un kāpām, izņemot:

8.9.1. pārvietošanos pa pludmali ne vairāk kā četrus metrus platā joslā no ūdens līnijas, zvejas laivu novietošanai pludmalē, un pārvietošanos pa laivu pievešanas ceļiem, kas norādīti šo noteikumu 1.pielikumā, pašpatēriņa un rūpnieciskās zvejas vajadzībām;

8.9.2. pārvietošanos dabas lieguma teritorijas apsaimniekošanas, uzraudzības vai valsts aizsardzības uzdevumu veikšanai vai glābšanas un meklēšanas darbiem;

8.10. pārvietoties ar zirgiem, zirgu pajūgiem vai velosipēdiem ārpus ceļiem un dabiskām brauktuvēm, kā arī pa kāpām, izņemot neitrālajā zonā, kā arī, ja pārvietošanās notiek pa maršrutiem atbilstoši maršruta izveidošanas mērķim, kuru izveidošanai ir saņemta Dabas aizsardzības pārvaldes rakstiska atļauja, vai pārvietošanās ir saistīta ar šo teritoriju apsaimniekošanu, uzraudzību, valsts aizsardzības uzdevumu veikšanu vai glābšanas un meklēšanas darbiem;

8.11. ierīkot jaunus laivu pievešanas ceļus;

8.12. rīkot ātrumsacensības, to treniņbraucienus un izmēģinājuma braucienus ar mehāniskajiem transportlīdzekļiem, izņemot neitrālajā zonā un pa valsts un pašvaldības autoceļiem;

8.13. kurināt ugunskurus ārpus speciāli ierīkotām vietām, kuras nodrošina uguns tālāku neizplatīšanos, izņemot ugunskurus pagalmos un ugunskurus ciršanas atlieku sadedzināšanai atbilstoši ugunsdrošību un ugunsdzēsību regulējošajiem normatīvajiem aktiem;

8.14. būvēt telekomunikāciju torņus, izņemot neitrālajā zonā;

8.15. ievest un izgāzt dabas lieguma teritorijā lauksaimniecības un pārtikas produktus;

8.16. bojāt vai iznīcināt (arī uzarot, kultivējot, ieaudzējot mežu, mēslojot ar minerālmēsliem vai šķidrajiem kūtsmēsliem) zālājus, kas reģistrēti dabas datu pārvaldības sistēmā kā īpaši aizsargājami biotopi;

8.17. iegūt derīgos izrakteņus, izņemot pazemes ūdens ieguvi personiskām vajadzībām;

8.18. vākt oļus pludmalē vairāk par vienu sauju;

8.19. iegūt vai pārvietot laukakmeņus, kuru caurmērs platākajā vietā ir lielāks par 50 centimetriem;

8.20. izbērt pludmalē un kāpās nopļauto zāli un citus bioloģiskos kompostējamos atkritumus;

8.21. ierīkot lauksaimniecības dzīvnieku – ierobežotā platībā turētu savvaļas sugu dzīvnieku – audzētavas, kā arī iežogotas platības savvaļas sugu dzīvnieku turēšanai nebrīvē, izņemot to ierīkošanu pagalmos un dārzos, kā arī ar Dabas aizsardzības pārvaldes rakstisku atļauju, ja tas nepieciešams īpaši aizsargājamo biotopu un īpaši aizsargājamo sugu dzīvotņu atjaunošanai un saglabāšanai;

8.22. dedzināt sausās zāles, virsāju un niedru platības, kā arī meža un kāpu zemsedzi. Aizliegums neattiecas uz īpaši aizsargājamo biotopu atjaunošanas pasākumiem, kuru veikšanai ir saņemta Dabas aizsardzības pārvaldes rakstiska atļauja un par kuriem ir rakstiski informēta par ugunsdrošību un ugunsdzēsību atbildīgā institūcija;

8.23. veikt darbības, kuru rezultātā tiek mainīta lauksaimniecībā izmantojamās zemes, meža, krūmāja, purva, ūdens objektu zemes un pārējās zemes lietošanas kategorija, izņemot:

8.23.1. dabiski apmežojušās vai pirms dabas lieguma izveidošanas apmežotas zemes lietošanas kategorijas maiņu uz zemes lietošanas kategoriju „mežs” vai „krūmājs”;

8.23.2. dabiski applūdušas un pārpurvojušās zemes lietošanas kategorijas maiņu uz zemes lietošanas kategoriju „purvs”;

8.23.3. ar Dabas aizsardzības pārvaldes rakstisku atļauju:

8.23.3.1. neitrālajā un dabas parka zonā pēc attiecīgajā sugu un biotopu aizsardzības jomā sertificēta eksperta atzinuma saņemšanas;

8.23.3.2. īpaši aizsargājamo biotopu un īpaši aizsargājamo sugu dzīvotņu atjaunošanai, aizsardzībai un saglabāšanai;

8.23.3.3. publiski pieejamu dabas tūrisma un izziņas infrastruktūras objektu (piemēram, taku, skatu torņu, telšu vietu, stāvlaukumu, apmeklētāju centru un informācijas centru) ierīkošanai;

8.23.3.4. ceļu, inženierkomunikāciju un citu inženierbūvju atjaunošanai un pārbūvei, ja tiek mainīts trases platums un novietojums;

8.24. ierīkot slēpņošanas (*geocaching*) punktus bez nekustamā īpašuma īpašnieka (valdītāja) atļaujas.

8.25. būvēt hidrotehniskas būves un ierīkot meliorācijas sistēmas, kā arī veikt to atjaunošanu un pārbūvi, izņemot ar Dabas aizsardzības pārvaldes rakstisku atļauju:

8.25.1. lai novērstu teritoriju applūšanu ārpus aizsargājamās teritorijas vai līdz šim neapplūdušu teritoriju applūšanu;

8.25.2. upju dabiskā tecējuma, ūdenstecēm un ūdenstilpēm piegulošo teritoriju hidroloģiskā režīma atjaunošanai;

8.25.3. īpaši aizsargājamo biotopu un īpaši aizsargājamo sugu dzīvotņu apsaimniekošanas un atjaunošanas pasākumu veikšanai.

9. Visā dabas lieguma teritorijā bez Dabas aizsardzības pārvaldes rakstiskas atļaujas aizliegts:

9.1. veikt īpaši aizsargājamo biotopu un īpaši aizsargājamo sugu dzīvotņu apsaimniekošanu un atjaunošanu, izņemot zālāju apsaimniekošanu un atjaunošanu atbilstoši dabas aizsardzības plānā norādītajiem apsaimniekošanas pasākumiem vai zālāju biotopu aizsardzības jomā sertificēta eksperta atzinumam;

9.2. ierīkot publiski pieejamus dabas tūrisma un izziņas infrastruktūras objektus;

9.3. veikt ceļu, inženierkomunikāciju un citu inženierbūvju atjaunošanu un pārbūvi, ja tiek mainīts trases platums un novietojums;

9.4. veikt darbības, kuru rezultātā tiek mainīta upju, vecupju un strautu krasta līnija un gultne, izņemot upju dabiskā tecējuma vai ūdenstecēm un ūdenstilpēm piegulošo teritoriju dabiskā hidroloģiskā režīma atjaunošanu;

9.5. veikt arheoloģiskās un ģeoloģiskās izpētes darbus;

9.6. organizēt brīvā dabā publiskus pasākumus un nometnes, sporta, piedzīvojumu un citu veidu sacensības brīvā dabā, kā arī brīvā dabā Nacionālo bruņoto spēku, civilās aizsardzības un zemessargu mācības, kuros piedalās vairāk par 30 cilvēkiem (turpmāk kopā – publisks pasākums brīvā dabā), izņemot neitrālajā zonā.

10. Visā dabas lieguma teritorijā, izņemot neitrālajā zonā, aizliegts rīkot publiskus pasākumus brīvā dabā:

10.1. teritorijās, kas reģistrētas dabas datu pārvaldības sistēmā kā īpaši aizsargājamo sugu - kauslapu tofīldijas *(Tofieldia calyculata* (L.) Wahlenb.), sarkanās cefalantēras (*Cephalanthera rubra* (L.) Rich.) un Lēzeļa lipares (*Liparis loeselii* (L.) Rich.) dzīvotnes vai Eiropas Savienības nozīmes aizsargājamie purvu un kāpu, izņemot mežaino piejūras kāpu, biotopi;

10.2. kalendārā gada laikā biežāk kā divus publiskus pasākumus, izņemot publiskus pasākumus pludmalē, ja saņemta Dabas aizsardzības pārvaldes rakstiska atļauja pēc konkrētās vietas un apstākļu izvērtējuma;

10.3. publiskus pasākumus, kuros piedalās vairāk par 500 cilvēkiem.

11. Dabas lieguma teritorijās, kuras norādītas šo noteikumu 3. pielikumā, aizliegts būvēt jaunas būves, izņemot esošo būvju atjaunošanu un pārbūvi izstrādājot detālplānojumu.

12. Visā dabas lieguma teritorijā medījamo dzīvnieku piebarošana pieļaujama pēc Dabas aizsardzības pārvaldes rakstiskas atļaujas saņemšanas, izmantojot un uzstādot vienīgi dozētās dzīvnieku barotavas:

12.1. vietās, kur tas neapdraud īpaši aizsargājamo biotopu un sugu dzīvotņu saglabāšanu, tai skaitā ne tuvāk par 500 metriem no īpaši aizsargājamiem zālāju biotopiem;

12.2.  e tuvāk par 500 metriem no pludmales;

12.3. vienlaikus dabas lieguma teritorijā neuzstāda un neizmanto vairāk par piecām dozētajām dzīvnieku barotavām.

**III. Regulējamā režīma zona**

13. Regulējamā režīma zona izveidota, lai nodrošinātu īpaši aizsargājamo augu un putnu sugu aizsardzību, kā arī jūras piekrastes ekosistēmu kompleksu dabiskos attīstības procesus.

14. Regulējamā režīma zonā aizliegts:

14.1. veikt jebkādu mežsaimniecisko darbību, izņemot:

14.1.1. meža ugunsdrošības un ugunsdzēsības pasākumus;

14.1.2. pasākumus, kas nepieciešami īpaši aizsargājamo sugu dzīvotņu un īpaši aizsargājamo biotopu atjaunošanai, aizsardzībai un saglabāšanai;

14.1.3. meža nekoksnes vērtību ieguvi;

14.2. pārvietoties ar mehāniskajiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem, mopēdiem un sniega motocikliem, izņemot:

14.2.1. pārvietošanos pa ceļiem, kas norādīti šo noteikumu 1.pielikumā;

14.2.2. pārvietošanos pa laivu pievešanas ceļiem, kas norādīti šo noteikumu 1.pielikumā, pašpatēriņa un rūpnieciskās zvejas vajadzībām;

14.2.3. pārvietošanos šo teritoriju apsaimniekošanas, uzraudzības, valsts aizsardzības uzdevumu veikšanai vai glābšanas un meklēšanas darbiem, kā arī ar Dabas aizsardzības pārvaldes rakstisku atļauju zinātnisko pētījumu veikšanai;

14.2.4. pārvietošanos pa servitūta ceļiem šo servitūtu lietotājiem;

14.3. pārvietoties ar mehāniskiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem, mopēdiem un sniega motocikliem ārpus ceļiem un dabiskām brauktuvēm (ne vairāk kā četrus metrus plata neizbūvēta brauktuve meža vai lauksaimniecības zemes apsaimniekošanas un aizsardzības vajadzībām), kā arī pa pludmali un kāpām, izņemot:

14.3.1. pārvietošanos pa pludmali ne vairāk kā četrus metrus platā joslā no ūdens līnijas, zvejas laivu novietošanai pludmalē, un pārvietošanos pa laivu pievešanas ceļiem, kas norādīti šo noteikumu 1.pielikumā pašpatēriņa un rūpnieciskās zvejas vajadzībām;

14.3.2. pārvietošanos dabas lieguma teritorijas apsaimniekošanas, uzraudzības vai valsts aizsardzības uzdevumu veikšanai vai glābšanas un meklēšanas darbiem;

14.4. medīt no 1.februāra līdz 1.augustam, izņemot gadījumus, kad tas nepieciešams dzīvnieku slimību un epizootiju apkarošanai vai izplatības draudu novēršanai”;

14.5. savvaļas ogu iegūšanā izmantot speciālas vākšanas palīgierīces;

14.6. ceļos, kas norādīti šo noteikumu 1. pielikumā kā rekonstruējamie ceļi, veikt ceļu, inženierkomunikāciju un citu inženierbūvju atjaunošanu un pārbūvi, ja tiek mainīts trases platums un novietojums;

14.7. rīkot publiskus pasākumus brīvā dabā starp Ovīšu un Lūžņas ciemiem.

15. Regulējamā režīma zonā bez Dabas aizsardzības pārvaldes rakstiskas atļaujas pēc attiecīgā sugu un biotopu aizsardzības jomā sertificēta eksperta pozitīva atzinuma saņemšanas aizliegta:

15.1. valsts aizsardzības uzdevumu īstenošanai nepieciešamo būvju un objektu ierīkošana;

15.2. publiski pieejamu dabas tūrisma un izziņas infrastruktūras objektu ierīkošana;

15.3. īpaši aizsargājamo biotopu un īpaši aizsargājamo sugu dzīvotņu apsaimniekošanai nepieciešamo ēku un būvju (piemēram, lopu novietņu, siena šķūņu) ierīkošana.

**IV. Dabas lieguma zona**

16. Dabas lieguma zona ir izveidota, lai saglabātu jūras piekrastei raksturīgos un īpaši aizsargājamos kāpu, mežu un pļavu biotopus.

17. Dabas lieguma zonā aizliegts:

17.1. nosusināt purvus, mežaudzes slapjās minerālaugsnēs un slapjās kūdras augsnēs, izņemot šo noteikumu 8.25. apakšpunktā minētajos gadījumos un kārtībā;

17.2. veikt darbības, kas veicina augsnes erozijas attīstību, izņemot augsnes sagatavošanu lauksaimniecības vajadzībām;

17.3. cirst kokus, kuru caurmērs 1,3 metru augstumā virs koku sakņu kakla pārsniedz 60 centimetrus, izņemot bīstamos kokus.

18. Dabas lieguma zonā zemes vienību sadalīšana atļauta tikai gadījumos, ja katras atsevišķas zemes vienības platība pēc sadalīšanas nav mazāka par 10 hektāriem. Šis nosacījums neattiecas uz zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai un kuru apbūves nosacījumus nosaka vietējās pašvaldības teritorijas plānojumā.

19. Dabas lieguma zonā meža zemēs aizliegts:

19.1. cirst kokus galvenajā cirtē;

19.2. veikt mežsaimniecisko darbību mežaudzēs uz slapjām minerālaugsnēm un kūdras augsnēm, kā arī teritorijās, kas reģistrētas dabas datu pārvaldības sistēmā kā mežainas piejūras kāpas biotopi, kas vienlaikus atbilst biotopam „Veci vai dabiski boreālie meži”;

19.3. cirst kokus kopšanas cirtē, ja mežaudzes pirmā stāva valdošās koku sugas vecums pārsniedz:

19.3.1. priežu un ozolu audzēm – 60 gadu;

19.3.2. egļu, bērzu, melnalkšņu, ošu un liepu audzēm – 50 gadu;

19.3.3. apšu audzēm – 30 gadu;

19.4. atzarot augošus kokus mežaudzēs, izņemot koku atzarošanu skatupunktu ierīkošanai un uzturēšanai, elektropārvades un citu lineāro komunikāciju uzturēšanai, kā arī satiksmes drošībai uz ceļiem;

19.5. atjaunot mežu stādot vai sējot;

19.6. meža zemēs ierīkot un uzturēt sietveida vai stiepļveida nožogojumus, kuri redzamības palielināšanai nav apzīmēti, izmantojot dzīvniekiem pamanāmus materiālus (piemēram, zarus vai lentes)”;

19.7. iegūt sūnas un ķērpjus, bojājot vai iznīcinot zemsedzi;

19.8. bojāt vai iznīcināt (arī uzarot, kultivējot, ieaudzējot mežu, mēslojot ar minerālmēsliem vai šķidrajiem kūtsmēsliem) meža pļavas un lauces.

20. Ja dabas lieguma zonā slimību, kaitēkļu invadētie vai citādi bojātie koki rada masveidīgas kaitēkļu savairošanās draudus un var izraisīt audžu bojāeju ārpus dabas lieguma, bojātos kokus atļauts cirst sanitārajā cirtē pēc Valsts meža dienesta sanitārā atzinuma un bezmugurkaulnieku sugu vai meža biotopu aizsardzības jomā sertificēta eksperta atzinuma, kurā noteikts konkrēts apjoms šo bojāto koku izvākšanai.

21. Dabas lieguma zonā uz mežaudzēm, kurās vējgāzes, vējlauzes, slimību infekcijas vai kaitēkļu invāzijas dēļ mežaudzes šķērslaukums kļuvis mazāks par kritisko šķērslaukumu un vēja gāztie, bojātie, sausie stāvošie koki un kritalas netiek izvākti, neattiecina meža atjaunošanas un jaunaudžu kopšanas prasības.

22. Dabas lieguma zonā kopšanas cirtē uz cirsmas hektāru saglabā vismaz 15 dzīvotspējīgus vecākos un lielāko izmēru kokus (ekoloģiskos kokus), vispirms saglabājot resnākos (koku caurmērs lielāks par valdošās koku sugas koku vidējo caurmēru) ozolus, priedes, ošus, un melnalkšņus. Ja šādu koku mežaudzē nav, vispirms saglabā apses un bērzus, kā arī kokus ar lieliem un resniem zariem, dobumainus kokus un kokus ar deguma rētām.

**V. Sezonas liegums**

23. Lai nodrošinātu netraucētu īpaši aizsargājamo putnu sugu ligzdošanu, dabas lieguma zonā no 1. aprīļa līdz 1. augustam noteikts sezonas liegums.

24. Sezonas lieguma robežu shēma noteikta šo noteikumu 1.pielikumā.

25. Sezonas lieguma teritorijā ir spēkā dabas lieguma zonā noteiktie ierobežojumi.

26. Sezonas lieguma teritorijā no 1. aprīļa līdz 1. augustam aizliegts uzturēties, izņemot, ja uzturēšanās ir saistīta ar šīs teritorijas apsaimniekošanu, uzraudzību, valsts aizsardzības uzdevumu veikšanu vai glābšanas un meklēšanas darbiem, kā arī ar Dabas aizsardzības pārvaldes rakstisku atļauju zinātnisko pētījumu veikšanai.

27. Pārvietošanos šo teritoriju apsaimniekošanas, uzraudzības, valsts aizsardzības uzdevumu veikšanai vai glābšanas un meklēšanas darbiem, kā arī ar Dabas aizsardzības pārvaldes rakstisku atļauju zinātnisko pētījumu veikšanai.

**VI. Dabas parka zona**

28. Dabas parka zona ir izveidota, lai nodrošinātu jūras piekrastes mežu ilgtspējīgu apsaimniekošanu.

29. Dabas parka zonā aizliegts:

29.1. nosusināt purvus un mežaudzes slapjās minerālaugsnēs un slapjās kūdras augsnēs, izņemot šo noteikumu 8.25. apakšpunktā minētajos gadījumos un kārtībā;

29.2. veikt darbības, kas veicina augsnes erozijas attīstību, izņemot augsnes sagatavošanu lauksaimniecības un mežsaimniecības vajadzībām;

29.3. cirst kokus, kuru caurmērs 1,3 metru augstumā virs koku sakņu kakla pārsniedz 60 centimetrus, izņemot bīstamos kokus.

30. Dabas parka zonā zemes vienību sadalīšana atļauta tikai gadījumos, ja meža zemēs katras atsevišķās zemes vienības platība pēc sadalīšanas nav mazāka par 10 hektāriem, bet lauksaimniecībā izmantojamās zemēs un pārējās zemēs – mazāka par trim hektāriem. Šis nosacījums neattiecas uz zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai.

31. Dabas parka zonā meža zemēs aizliegts:

31.1. cirst kokus kailcirtē;

31.2. veikt mežsaimniecisko darbību mežaudzēs uz slapjām minerālaugsnēm un kūdras augsnēm, kā arī teritorijās, kas reģistrētas dabas datu pārvaldības sistēmā kā mežainas piejūras kāpas biotopi, kas vienlaikus atbilst biotopam „Veci vai dabiski boreālie meži”;

31.3. iegūt sūnas un ķērpjus, bojājot vai iznīcinot zemsedzi.

32. Lai veicinātu meža atjaunošanos un atsegtu saules gaismu nākamās paaudzes kokiem, dabas parka zonā veicot izlases cirti, mežaudzē pēc iespējas veido atvērumus, kas nav lielāki par 0,2 hektāriem.

33. Dabas parka zonā galvenajā un kopšanas cirtē saglabā vismaz 15 dzīvotspējīgus vecākos un lielāko izmēru kokus (ekoloģiskos kokus) uz cirsmas hektāru, vispirms saglabājot resnākos (koku caurmērs lielāks par valdošās koku sugas koku vidējo caurmēru) ozolus, priedes, ošus, melnalkšņus un bērzus. Ja šādu koku mežaudzē nav, vispirms saglabā apses, kā arī kokus ar lieliem un resniem zariem, dobumainus kokus un kokus ar deguma rētām.

34. Dabas parka zonā uz mežaudzēm, kurās vējgāzes, vējlauzes, slimību infekcijas vai kaitēkļu invāzijas rezultātā mežaudzes šķērslaukums kļuvis mazāks par kritisko šķērslaukumu un vēja gāztie, bojātie, sausie stāvošie koki un kritalas netiek izvākti, neattiecina meža atjaunošanas un jaunaudžu kopšanas prasības.

**VII. Neitrālā zona**

35. Neitrālā zona izveidota, lai nodrošinātu jūras piekrastes ciemu attīstību un ilgtspējīgu dabas resursu izmantošanu.

36. Neitrālā zona noteikta visā lieguma teritorijā ap valsts nozīmes autoceļiem.

37. Neitrālajā zonā meža zemēs aizliegts cirst kokus kailcirtē.

38. Neitrālajā zonā meža zemēs atļauts cirst kokus kopšanas cirtē līdz meža apsaimniekošanas un izmantošanas normatīvajos aktos noteiktā mežaudzes galvenās cirtes vecuma sasniegšanai.

39. Lai veicinātu meža atjaunošanos un atsegtu saules gaismu nākamās paaudzes kokiem, neitrālajā zonā veicot galveno cirti, mežaudzē pēc iespējas veido atvērumus, kas nav lielāki par 0,2 hektāriem.

**VIII. Dabas pieminekļi**

40. Dabas liegumā ir dabas pieminekļi – aizsargājamie koki – vietējo un citzemju sugu dižkoki (koki, kuru apkārtmērs 1,3 metru augstumā virs koka sakņu kakla vai augstums nav mazāks par šo noteikumu4. pielikumā minētajiem izmēriem, tai skaitā sausi koki un koku stumbeņi) un teritorija ap kokiem vainagu projekcijas platībā, kā arī 10 metru platā joslā no tās (mērot no aizsargājamā koka vainaga projekcijas ārējās malas).

41. Aizsargājamā koka teritorijā aizliegts:

41.1. veikt darbības, kuru dēļ tiek bojāts vai iznīcināts aizsargājamais koks vai mazināta tā dabiskā estētiskā, ekoloģiskā un kultūrvēsturiskā vērtība;

41.2. novietot lietas (piemēram, būvmateriālus vai malku), kas aizsedz skatu uz koku, ierobežo piekļuvi tam vai mazina tā estētisko vērtību;

41.3. mainīt vides apstākļus – ūdens un koku barošanās režīmu;

41.4. veikt darbības, kas var negatīvi ietekmēt aizsargājamā koka augšanu un dabisko attīstību.

41.5. iznīcināt dabisko zemsedzi.

42. Ja aizsargājamo koku nomāc vai apēno jaunāki koki un krūmi, saskaņā ar normatīvajiem aktiem, kas regulē koku ciršanu meža zemēs vai ārpus tām, atļauta to izciršana kopšanas vai citā cirtē aizsargājamā koka vainaga projekcijā un tai piegulošā zonā, izveidojot no kokiem brīvu 10 metru platu joslu (mērot no aizsargājamā koka vainaga projekcijas līdz apkārtējo koku vainagu projekcijām).

43. Aizsargājamā koka nociršana (novākšana) pieļaujama tikai gadījumos, ja tas kļuvis bīstams (apdraud cilvēku dzīvību un veselību, tuvumā esošās ēkas vai infrastruktūras objektus) un nav citu iespēju novērst bīstamības situāciju (piemēram, apzāģēt zarus, izveidot atbalstus, uzstādīt atsaites), pēc kokkopja (aborista) pozitīva rakstiska atzinuma, kura nepieciešamību nosaka Dabas aizsardzības pārvalde, un saņemta Dabas aizsardzības pārvaldes rakstiska atļauja.

44. Ja aizsargājamais koks ir nolūzis vai nozāģēts, koka stumbrs un zari, kuru diametrs ir lielāks par 50 centimetriem, meža zemēs saglabājami koka augšanas vietā vai tās tuvākajā apkārtnē.

45. Atzīt par spēku zaudējušiem Ministru kabineta 2005. gada 29. marta noteikumus Nr. 213 „Dabas lieguma „Ovīši” individuālie aizsardzības un izmantošanas noteikumi” (Latvijas Vēstnesis, 2005, 52. nr.; 2013, 168. nr.).

46. Noteikumi stājas spēkā 2017. gada xx.maijā.

Ministru prezidents M. Kučinskis

Vides aizsardzības un

reģionālās attīstības ministrs K. Gerhards

Iesniedzējs:

vides aizsardzības un

reģionālās attīstības ministrs K. Gerhards

Vīza:

valsts sekretārs R. Muciņš

09.11.2016. 15:00

3036

K. Puriņa

67026587; [kristine.purina@varam.gov.lv](mailto:kristine.purina@varam.gov.lv)