**Ministru kabineta noteikumu projekta**

**„Dabas lieguma „Ovīši” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Dabas lieguma „Ovīši” individuālie aizsardzības un izmantošanas noteikumi ” (turpmāk – noteikumu projekts) sagatavots saskaņā ar likuma „Par īpaši aizsargājamām dabas teritorijām” 13. panta otro daļu, 14. panta otro daļu un 17. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban dabas liegumā „Ovīši” ir spēkā Ministru kabineta 2005. gada 29. marta noteikumi Nr. 213 „Dabas lieguma „Ovīši” individuālie aizsardzības un izmantošanas noteikumi” (turpmāk – Individuālie noteikumi), kā arī Ministru kabineta 2010. gada 16. marta noteikumi Nr. 264 „Īpaši aizsargājamo dabas teritoriju vispārīgie aizsardzības un izmantošanas noteikumi” (turpmāk – Vispārējie noteikumi). Spēkā esošie Individuālie noteikumi ir zaudējuši aktualitāti un rada nevajadzīgu administratīvo slogu Dabas aizsardzības pārvaldei. Noteikumu projekts apvienos Vispārējo noteikumu un Individuālo noteikumu normas, tādējādi dabas lieguma „Ovīši” aizsardzību un izmantošanu regulēs vieni Ministru kabineta noteikumi. Noteikumu projektā ir aktualizētas normas saistībā ar jaunākajiem grozījumiem citu nozaru regulējošajos normatīvajos aktos (piem., grozījumi Meža likumā, Dzīvnieku aizsardzības likumā).  Lai arī šobrīd vēl ir spēkā esoši Ministru kabineta 2005. gada 29. marta noteikumi Nr. 213 „Dabas lieguma „Ovīši” individuālie aizsardzības un izmantošanas noteikumi”, tomēr nepieciešamo jaunāko dabas lieguma specifisko prasību izteikšana kā grozījumus spēkā esošajos Individuālajos noteikumos radītu grūtības to pareizā piemērošanā, kā arī pārsniegtu 50 % no spēkā esošo Individuālo noteikumu satura, tāpēc pieņemts lēmums izstrādāt jaunu noteikumu projektu, ar ko tiktu noteiktas uz dabas lieguma „Ovīši” attiecināmās individuālās aizsardzības un izmantošanas prasības.  Noteikumu projekts izstrādāts pamatojoties uz dabas aizsardzības plānā „Dabas lieguma „Ovīši” dabas aizsardzības plāns 2015.-2025.gadam” (<http://www.daba.gov.lv/upload/File/DAPi_apstiprin/DL_Ovisi_15.pdf>)  ietverto informāciju (plāns apstiprināts ar Vides aizsardzības un reģionālās attīstības ministrijas 16.01.2015. rīkojumu Nr.13).  Noteikumu projekts nosaka:  1) dabas lieguma „Ovīši” individuālos aizsardzības un izmantošanas noteikumus;  2) dabas lieguma „Ovīši” funkcionālo un sezonas lieguma shēmu;  3) dabas lieguma „Ovīši” teritorijas apzīmēšanai dabā lietojamās speciālās informatīvās zīmes paraugu un tās izveidošanas un lietošanas kārtību;  4) dabas lieguma „Ovīši” teritorijas, kurās aizliegts būvēt jaunas būves;  5) dabas lieguma „Ovīši” teritorijā esošos dabas pieminekļus un to aizsardzības un izmantošanas kārtību.  Saistībā ar dabas lieguma „Ovīši” teritoriju tiek papildinātas vispārīgās prasības, ko nosaka Vispārējie noteikumi visās īpaši aizsargājamās dabas teritorijās Latvijā, piemēram,   * bez saskaņojuma ar zemes īpašnieku vai tiesisko valdītāju aizliegts ierīkot nometnes un celt teltis ārpus speciāli norādītām vietām; * bez saskaņojuma ar zemes īpašnieku vai tiesisko valdītāju aizliegts ierīkot slēpņošanas (*geocaching*) punktus;   ­ lietot mežaudzēs minerālmēslus un ķīmiskos augu aizsardzības līdzekļus, izņemot repelentus pārnadžu atbaidīšanai un feromonus koku stumbra kaitēkļu ierobežošanai;  ­ aizliegts dedzināt sausās zāles, virsāju un niedru platības, kā arī meža zemsedzi. Aizliegums neattiecas uz īpaši aizsargājamo biotopu atjaunošanas pasākumiem, kuru veikšanai ir saņemta Dabas aizsardzības pārvaldes rakstiska atļauja un par kuriem ir rakstiski informēta par ugunsdrošību un ugunsdzēsību atbildīgā institūcija;  - iegūstot savvaļas augus, sēnes, sūnas un ķērpjus, bojāt vai iznīcināt zemsedzi, kā arī izmantot speciālas vākšanas palīgierīces savvaļas ogu vākšanai.  Tāpat dabas lieguma „Ovīši” teritorijā, ņemot vērā individuālos apstākļus, tiek precizētas atsevišķas normas, kas attiecas uz mežsaimniecisko darbību un vairs netiek saglabāta prasība, kas iekļauta šobrīd spēkā esošo Individuālo noteikumu 4.pielikumā, proti, īpašumu saraksts, kuros mežsaimnieciskā darbība un koku ciršana bija iespējama tikai pēc atzinuma saņemšanas no attiecīgās nozares eksperta. Tā vietā tiek paredzētas specifiskas prasības mežsaimnieciskās darbības veikšanai neitrālajā, dabas parka un dabas lieguma zonā.  Noteikumu projektā noteikta kārtība, kādā iespējams veikt hidroloģiskā režīma atjaunošanas un uzturēšanas pasākumus visā dabas lieguma teritorijā un zemes lietošanas kategorijas maiņu neitrālajā un dabas parka zonā, tai skaitā meža zemēs.  Līdz ar noteikumu pieņemšanu spēku zaudēs Ministru kabineta 2005. gada 29. marta noteikumi Nr. 213 „Dabas lieguma „Ovīši” individuālie aizsardzības un izmantošanas noteikumi. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), Dabas aizsardzības pārvalde (turpmāk – DAP), Ventspils novada pašvaldība. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas lieguma „Ovīši” teritorijā, dabas lieguma apmeklētāji, DAP.  Noteikumu projekts salīdzinājumā ar šobrīd spēkā esošajiem Individuālajiem noteikumiem paredz ierobežojumu samazināšanu apdzīvotu viensētu uzturēšanā kā arī ceļu uzturēšanā (visā lieguma teritorijā ap valsts nozīmes autoceļiem ir noteikta neitrālā zona).  Ievērojot to, ka funkcionālais zonējums vairāku viensētu teritorijā no stingrāka režīma (no dabas lieguma zonas) un mazāk stingru un saimnieciskās darbības ierobežojošu (dabas parka zonu) šo izmaiņu ietekme uz sabiedrības mērķgrupu ir vērtējama kā pozitīva.  Noteikumu projektā 3.pielikums (Īpašumu saraksts, kuros pieļaujam ēku rekonstrukcija, izstrādājot detālplānojumu) salīdzinājumā ar spēkā esošo Individuālo noteikumu 3.pielikumu ir papildināts ar prasību ēku rekonstrukcijas gadījumā izstrādāt detālplānojumu.  Noteikumu projekta 3.pielikumā ietvertais īpašumu saraksts salīdzinājumā ar spēkā esošo Individuālo noteikumu 3.pielikumu ir paplašināts, iekļaujot divas zemes vienības Olmaņos, lai nodrošinātu to, ka jebkādu attīstības plānu gadījumā būtu iespējams kompleksi izvērtēt visu bijušo militāro objektu kopumu, un divas zemes vienības Miķeļtornī, lai būtu iespējams izvērtēt iespējamās attīstības ietekmi uz dabas vērtībām zemes vienībām, kas atrodas dabas lieguma zonā un krasta kāpu aizsargjoslā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvā sloga palielinājums netiek prognozēts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2016. gada 14. novembrī ievietots Ministrijas publiskā tīmekļa vietnē: [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Noteikumu projekta izstrādes gaitā līdz šim brīdim vēl nav saņemti priekšlikumi un komentāri. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

**Anotācijas III, IV un V sadaļa – projekts šo jomu neskar.**

Iesniedzējs:

vides aizsardzības un reģionālās

attīstības ministrs K. Gerhards

Vīza:

valsts sekretārs R. Muciņš

09.11.2016. 14:00

1092

K. Puriņa

67026587, [kristine.purina@varam.gov.lv](mailto:%20kristine.purina@varam.gov.lv)